ફિલ્મનો આરંભ એવો જડબેસલાક કરવામાં આવ્યો છે કે આગળ જતાં કંઈ હચમચાવી દે એવું જોવા મળશે એનાં એંધાણ મળે, પણ સબૂર… આ શું? ફિલ્મ વારંવાર 14 વર્ષ પહેલાંના સમયમાં, એ પછી 12 વર્ષ પહેલાંના ટાઈમમાં, પાછા વર્તમાનમાં… આમ ભૂતકાળ-વર્તમાનમાં ગોથાં ખાતો પ્રેક્ષક બાપડો હાંફી જાય છે. અચ્છા, કાળની આવી ગતિ-વિગતિમાંથી નીકળે તો કંઈ નહીં, ઊલટું કથાકથન જટિલ બનાવી મૂકે છે. વાર્તા કહેવાના આવા નૉન-લિનિયર તરીકાથી એક સીધીસાદી મર્ડર મિસ્ટરી અકારણ કૉમ્પ્લિકેટેડ બની ગઈ. મૂળ લંડનનિવાસી ડિરેક્ટર રેમી કોહલી કદાચ કાન કે બર્લિન જેવા ઈન્ટરનેશનલ ફિલ્મ ફેસ્ટિવલ્સમાં બહુ બધી વિદેશી ફિલ્મો જોતા હશે એટલે એમને એમ કે આપડે બી જરા ઈન્ટરનેશનલ સિનેમા જેવું કંઈ કરીએ, યુ સી.